UKA på Blindern

UKA på Blindern er en studentfestival i Oslo som arrangeres i begynnelsen av vårsemesteret, hvert oddetallsår, av beboerne på Blindern Studenterhjem.
UKA på Blindern er en videreføring og utvidelse av arrangementet «Blindernrevyen», som startet opp i 1931. Blindernrevyen ble avholdt sporadisk mellom 1932 og 1958, og har vært avholdt hvert oddetallsår siden 1961. På 90-tallet ble UKA på Blindern inkludert i et nettverk med UKA i Trondheim, UKEN i Bergen og UKA i Ås – de fire studentukene med lengst tradisjoner i Norge. I 2003 tok hele festivalarrangementet navnet UKA på Blindern.


== Beslektede arrangementer ==


=== miniUKA ===
miniUKA arrangeres ved høstsemesterets start (august) i partallsår. Neste gang miniUKA arrangeres er fra 18. - 20. august 2014. Innholdsmessig kan arrangementet variere noe fra gang til gang, men en vanlig post på programmet er at studenterhjemmets kjellerpub, Billa Bar, er en av stoppene på det store Pub-til-Pub arrangementet på Blindern Campus. miniUKA arrangerer også et gratis utendørsarrangement (f.eks konsert) inne på Blindern Studenterhjem sin eiendom. I tillegg avholdes det en interndag med idrettsleker og talentshow som er forbeholdt beboerne ved studenterhjemmet.  


=== Revysus ===
Revysus er en hyllest til Blindernrevyen. Tidligere revystjerner møtes for gjenskape de beste revynumrene fra Blindernrevyens historie til glede for de nåværende beboerne. Arrangementet avholdes i november før UKA.


=== UKEvorset ===
Lørdagen før UKA-festivalen sparkes i gang arrangeres det bandkonkurranse og fest som oppvarming til selve UKA. Vinneren av bandkonkurransen får spille under festivalen.


=== UKEballet ===
UKEballet arrangeres ca. en måned etter UKA av en ballkomité valgt av UKEstyret. UKEballet er en studentgalla for beboerne på «Bruket», for å feire en vel overstått festival og arbeidet som har blitt gjort i fellesskap. Før ballmiddagen utføres den tradisjonelle seremonien og utdelingen av Kalliopes orden. Dagen etter UKEballet, gjennomføres "Ballsøndagen" som innebærer Champagnefrokost, etterfulgt av "Bar-til-Bar" rundt om i hovedstaden. Dagen avsluttes ved et Avec-selvskap med dans og live-musikk. UKEballet og Ballsøndagen, utgjør UKEballhelgen på Blindern.


== Hennes Høyhet Kalliopes Orden ==
«Hennes Høyhet Kalliopes Orden» er en ordensutnevnelse som belønner funksjonærenes frivillige innsats for studentfestivalen. Kalliope (gresk:. hun med den vakre stemmen) er i gresk mytologi den episke dikterkunstens gudinne, og er altså en referanse til UKAs revytradisjon. Ordenen er meget egalitær, da både revyens stjerneskuespiller, garderobevakten, UKEstyremedlemmet og ølbæreren i kjelleren får samme medalje for sin debutantjobb. Deretter oppgraderes medaljen hver gang den dekorerte bidrar i en ny UKE. Ordenspromosjonen finner sted i forkant av UKEballet i mars, og utdelingen gjennomføres av Hans/Hennes Exellence Stormesteren, assistert av Herold og Putebærer. Ordenen har seks grader:

grad – for én UKE – sølvgjøk i blått ordensbånd
grad – for to UKEr – sølvgjøk i blått og gult ordensbånd
grad – for tre UKEr – sølvgjøk i blått, gult og rødt ordensbånd
grad – for fire UKEr - gullgjøk i blått ordensbånd, med forgylt tverrstang
grad – for fem UKEr – gullgjøk i blått og gult ordensbånd, med forgylt tverrstang
grad – for seks UKEr – gullgjøk i blått, gult og rødt ordensbånd, med forgylt tverrstangPer i dag er det rundt 15 gamle beboere (GBere) som innehar 6. grad. De få som har bidratt mer enn 6 ganger, får ingen ytterligere utmerkelse av H.H. Kalliope.


== Historikk ==


=== 1931–1939 ===
Den første Blindernrevyen var et resultat av at Blindern Studenterhjems egen idrettsforening, IFBS, ønsket å samle inn kapital til å anskaffe en hytte i Marka. Ett år etter stiftelsen ble den første revypremieren avholdt 24. september 1932.

Revy nr. 1 i 1932: «Blindernrevyen 1932».
Revy nr. 2 i 1933: «Pereat tristitia» (La sorgene fare).
Revy nr. 3 i 1934: «Det er'ke det vi ikke gjør».
Revy nr. 4 i 1935: «Vi letter anker».
Revy nr. 5 i 1938: «Blindern Spesial».
Revy nr. 6 i 1939: «Vi er på trappene».


=== 1950–1961 ===
Blindern Studenterhjem var okkupert av tyske soldater i perioden 1942–1945. Revytradisjonen ble gjenopptatt i 1950. Under formelle arrangementer på studenterhjemmet synges fremdeles revysangen fra 1950, «Kjære Universitas», som ble skrevet som en satirisk reaksjon på studentavisas påstander om det snobbete miljøet. Sangen inneholder strofer som:

Nei, Blindern er’kke stedet nå,
som våre fedre bodde på.
Snart er det blitt en allmenn skikk, å bruke trikk.
På veggen har vi Munch og no’,men vi ha’kke  Michelangelo.
Det viser jo at vi kan bo,
som andre folk.

Revy nr. 7 i 1950: «Ha det lurt».
Revy nr. 8 i 1956: «Pygmélion».
Revy nr. 9 i 1957: «Mann-i-fest».
Revy nr. 10 i 1958: «Skål m'Adam».


=== 1961–2003 ===
På begynnelsen av 1970-tallet ble det satt spørsmål ved Brukets eksistens som rent “guttehjem”, og i 1976 kunne endelig den første “Blindernpige” flytte inn på Studenterhjemmet. I 1977 var kvinnelige studenter for første gang med som revyskuespillere. I 1981 fikk revystyret sine første kvinnelige medlemmer, med Birgit Løyland og Mette Mogstad i rollene som revysjefer.


=== 2003–i dag ===
Revy nr. 32 i 2003: «Døden holder lupen – mens liket passerer revy».
Revy nr. 33 i 2005: «Discorevy Channel».
Revy nr. 34 i 2007: «Fjols til kvelds».
Revy nr. 35 i 2009: «Makabaret».
Revy nr. 36 i 2011: «Drrr...Pop!»
Revy nr. 37 i 2013: «Fordi jeg fortjener det...mer enn deg!»
Revy nr. 38 i 2015: «Jeg har aldri»
Revy nr. 39 i 2017: «Full makt»
Revy nr. 40 i 2019: «Hvem tror du at du er?»
Revy nr. 41 i 2021: «Sannhetens time [Halvannen]»
Revy nr 42 i 2023: "Opplyst og Nedstemt"


== Kuriosa ==
Daværende kronprins Harald og kronprinsesse Sonja gjestet Blindernrevyens urpremiere i 1979. Revyen som het Vi bier (og blomstrer) inneholdt opprinnelig en parodi på kongefamilien som raskt ble strøket fra programmet.
Før revyen i 1983 arrangerte Blæstgruppa bilkortesje med politieskorte opp Karl Johan. Ti år senere ble stuntet gjentatt, denne gangen med politieskorte til hest.
Revyen Gå t’a banen fra 1987 ble sponset av Oslo Sporveier
Det korteste revynavnet: Hairlig, fra 1971
Det lengste revynavnet: “Sludd i luften” - sa Tora Parsberg til Magnus Falsen idet de strevde seg over Grønlandsisen på et par ski, fra 1967.
På revyenes Urpremiere i 2013 fikk UKA besøk av Oslos ordfører Fabian Stang.
Kjente foredragsholdere som har medvirket under UKA er Per Fugelli, Gunnar “Kjakan” Sønsteby og Jan-Ole Hesselberg.
Kjente band og artister som har spilt under UKA er Klovner i kamp, Datarock, Minor Majority, Surferosa, Oslo Ess, Glittertind, Trang Fødsel, Staysman, Christian Mikkelsen og Yoga Fire.
Kjente instruktører og tidligere beboere som har medvirket i Blindernrevyen er Per Asplin, Ole Paus, Håvard Lilleheie, Solveig Kloppen, Hans Flock, Steinar Sagen, Trond Brænne, Totto Osvold, Arne Schau-Knudsen, Arne Torp, Gjermund Haga og Bentein Baardson.


== Referanser ==


== Se også ==
UKA
UKA i Ås
UKEN


== Eksterne lenker ==
Offisielt nettsted 
Offisiell Facebook-side
Blindern Studenterhjems nettside